Všeobecne záväzné nariadenie Obce Hoste

číslo 2/2021,

ktorým sa ustanovujú podrobnosti o organizácii miestneho referenda
 

Prvá časť
Úvodné ustanovenie

Čl. 1
Toto všeobecne záväzné nariadenie podrobnejšie upravuje organizáciu miestneho referenda na území obce Hoste.

Druhá časť
Podmienky a spôsob vyhlásenia miestneho referenda 

Čl. 2
Oprávnenie a dôvody vyhlásenia miestneho referenda
1) Oprávneným orgánom na vyhlásenie miestneho referenda je obecné zastupiteľstvo.

2) Obecné zastupiteľstvo vyhlási miestne referendum ak ide o: 
a) zlúčenie obce s inou obcou,
b) rozdelenie alebo zrušenie obce, 
c) zmenu názvu obce,
d) odvolanie starostu podľa § 13a ods. 3, zákona č. 369/1990 Zb. o obecnom zriadení v znení neskorších predpisov ,
e) petíciu1  skupiny obyvateľov obce aspoň 30% oprávnených voličov,
3) Obecné zastupiteľstvo vyhlási miestne referendum o odvolaní starostu ak:

a) o to petíciou požiada aspoň 30% oprávnených voličov2,

b) hrubo alebo opakovane zanedbáva povinnosti starosta, porušuje Ústavu Slovenskej republiky, ústavné zákony, zákony a ostatné všeobecne záväzné právne predpisy. O návrhu podľa tohto písmena rozhoduje obecné  zastupiteľstvo nadpolovičnou väčšinou hlasov všetkých poslancov.
4) Obecné zastupiteľstvo môže vyhlásiť miestne referendum o odvolaní starostu, ak neprítomnosť alebo nespôsobilosť starostu na výkon funkcie trvá dlhšie ako šesť mesiacov.
5) Ak obecné zastupiteľstvo vyhlási miestne referendum podľa odseku 2 písm. e)tohto článku, 
petícia musí byť písomná, musí spĺňať náležitosti podľa osobitného zákona1. Petíciu overujú aspoň traja poslanci určení obecným zastupiteľstvom, ktorí nemôžu byť členmi petičného výboru. Starosta obce neoveruje petíciu podanú podľa odseku 5 písm. a).
6) Obecné zastupiteľstvo môže vyhlásiť miestne referendum aj pred rozhodnutím o ďalších dôležitých veciach samosprávy obce.
Čl. 3
Lehoty na vyhlásenie miestneho referenda
1) Ak ide o vyhlásenie miestneho referenda v prípade podľa Čl. 2 odsek 2 písm. a) až d), odseku 5 písm. a) a odseku 8 tohto nariadenia, obecné zastupiteľstvo ho vyhlási tak, aby sa uskutočnilo do 90 dní od schválenia uznesenia o vyhlásení miestneho referenda. Ak ide o vyhlásenie miestneho referenda na základe  podanej petície občanov pri splnení náležitostí podľa osobitného zákona, obecné  zastupiteľstvo ho vyhlási tak, aby sa uskutočnilo do 90 dní od doručenia  petície Obci.
2) Po vyhlásení miestneho referenda mestské zastupiteľstvo bezodkladne zriadi na hlasovanie a sčítane hlasov komisiu pre miestne referendum a určí jej prvé zasadnutie.

Čl. 4
Spôsob vyhlásenia miestneho referenda
1) Obecné zastupiteľstvo vyhlasuje miestne referendum uznesením o vyhlásení  miestneho referenda.
2) Uznesenie o vyhlásení miestneho referenda obsahuje:
a) na základe čoho sa miestne referendum vyhlasuje,
b) deň prijatia uznesenia alebo deň prijatia petície obyvateľov obce,
c) deň konania a časové vymedzenie miestneho referenda,
d) miesto konania miestneho referenda,
e) zloženie komisie na hlasovanie a sčítanie hlasov a lehotu na jej prvé zasadnutie,
f) otázku alebo otázky, ktoré sa obyvateľom obce predkladajú na rozhodnutie. Otázka     alebo otázky predložené na rozhodnutie v miestnom referende musia byť formulované tak, aby sa na ne dalo jednoznačne odpovedať „áno“ alebo „nie“. Otázky nesmú byť navzájom podmienené.
3) V prípade,  že  predmet  miestneho  referenda  je obsiahlejší a otázka  predložená na miestne referendum potrebuje bližšie vysvetlenie, uvedie sa toto v prílohe otázky; príloha je súčasťou uznesenia o vyhlásení referenda.

4) Právo hlasovať v miestnom referende má oprávnený volič2.
5) Obec najneskôr do 15 dní predo dňom konania miestneho referenda zašle  každému oprávnenému voličovi2 oznámenie o vyhlásení miestneho referenda.
6) V oznámení o vyhlásení miestneho referenda sa uvedie:
a) dátum schválenia uznesenia obecného zastupiteľstva o vyhlásení  miestneho referenda, alebo doručenia petície,
b) otázka alebo otázky, ktoré sa obyvateľom mesta predkladajú na rozhodnutie,
c) miesto, dátum a čas konania miestneho referenda,
d) spôsob úpravy hlasovacieho lístka.
7) Oznámenie o vyhlásení miestneho referenda sa zverejní na úradnej tabuli Obce a webovej stránke Obce.

Čl. 6

Zoznamy na hlasovanie v miestnom referende

1) Zoznam oprávnených občanov na hlasovanie v referende vystaví obecný úrad zo stáleho zoznamu voličov. O zozname platia primerane ustanovenia osobitného zákona4.
2) Obec odovzdá zoznam komisii na sčítanie hlasov v miestnom referende najneskôr dve hodiny pred začatím hlasovania. 
3) Členovia komisie sú povinní zachovávať mlčanlivosť o osobných údajoch, ktoré spracúvajú5.
Čl. 7
Komisia na hlasovanie a sčítanie hlasov
1) Komisia na hlasovanie a sčítanie hlasov je utvorená z členov, ktorých do komisie deleguje obecné  zastupiteľstvo a petičný výbor, ak sa miestne referendum vyhlasuje na základe petície občanov. Obecné zastupiteľstvo a petičný výbor súčasne delegujú členov a náhradníkov s uvedením mena, priezviska a adresy, na ktorú možno doručovať písomnosti.
2) Členom komisie môže byť oprávnený volič2.
3) Člen komisie sa ujíma svojej funkcie podpísaním sľubu znenia : „Sľubujem na svoju česť, že budem svedomite a nestranne vykonávať svoju funkciu a budem sa pritom riadiť Ústavou Slovenskej republiky, zákonmi a VZN Obce Hoste číslo 2/2021, ktorým sa ustanovujú podrobnosti o organizácii miestneho referenda.“ 
4) Komisia je spôsobilá sa uznášať, ak je prítomná nadpolovičná väčšina všetkých  jej členov. Uznesenie je prijaté, ak sa zaň vyslovila nadpolovičná väčšina prítomných členov. Ak dôjde k rovnosti hlasov, návrh sa považuje za odmietnutý.
5) Funkcia člena zaniká
a) dňom jeho odvolania obecným zastupiteľstvom,
b) dňom doručenia písomného oznámenia o odvolaní člena petičným výborom, ktorý ho delegoval,
c) dňom doručenia písomného oznámenia člena o vzdaní sa funkcie  člena komisie orgánu, ktorý ho do funkcie ustanovil.
6) Na uvoľnený post člena komisie nastupuje náhradník, ktorého delegovalo obecné  zastupiteľstvo alebo petičný výbor. 
7) Ak sa počet členov komisie zníži pod ustanovený počet členov a nie je náhradník, vymenuje zostávajúcich členov starosta obce.
8) Komisia musí mať najmenej 5 členov.
9) Prvé zasadnutie komisie zvolá starosta obce v lehote uvedenej v oznámení o vyhlásení referenda. V prípade, že starosta nie je prítomný, alebo ho odmietne zvolať, zvolá ho zástupca starostu alebo obecným  zastupiteľstvom poverený poslanec.
10) Na prvom zasadnutí určí žreb z členov komisie jej predsedu a podpredsedu.  Žrebovanie riadi najstarší člen komisie. 
11) Komisia pre miestne referendum: 

a) zabezpečuje riadny priebeh hlasovania, najmä dozerá na správne odovzdanie hlasovacích lístkov a dbá o poriadok v miestnosti na hlasovanie a v jej bezprostrednej blízkosti,
b) vykonáva sčítavanie hlasov,
c) vyhotoví zápisnicu o priebehu a výsledku hlasovania a odovzdá povereným členom obecného zastupiteľstva,
d) plní ďalšie úlohy vyplývajúce z uznesenia obecného zastupiteľstva.
12) Zamestnancov pre organizačné a administratívne práce zabezpečí starosta obce. V prípade, že starosta odmietne zabezpečiť zamestnancov, zabezpečí ich prednosta obecného úradu.


Čl. 8 
Hlasovací lístok
1) Na hlasovacom lístku musí byť uvedené:

a) deň konania miestneho referenda,
b) otázka alebo otázky, ak ich je viac, označia sa poradovými číslami; pri každej otázke sa  vyznačia dva rámčeky, z ktorých je jeden nadpísaný slovom „ áno“ a druhý slovom „nie“,
c) poučenie o spôsobe hlasovania.
2) Každý hlasovací lístok musí byť opatrený odtlačkom úradnej pečiatky Obce Hruštín.
3) Obec zabezpečí tlač hlasovacích lístkov a doručenie hlasovacích lístkov v deň konania miestneho referenda komisii pre miestne referendum. 
4) Oprávnený občan obdrží hlasovací lístok v miestnosti na hlasovanie.


Čl. 9
Hlasovanie
1) Oprávnený občan2 hlasuje osobne; zastúpenie nie je prípustné.
2) Oprávnený občan2 na hlasovacom lístku v príslušnom rámčeku značkou „X“ vyznačí, že na otázku odpovedá „áno“ alebo „nie“ . Hlasovací lístok oprávnený občan vloží do schránky na hlasovanie tak, aby nebol viditeľný spôsob jeho úpravy.
3) Hlasovanie je neplatné, ak bola zo strany oprávneného občana vložená do schránky na hlasovanie písomnosť, ktorá nie je hlasovacím lístkom podľa Čl. 8 tohto nariadenia.
4) Hlasovací lístok je neplatný, ak:

a) je pretrhnutý na dve a viac častí,
       alebo
b) je vyplnený iným ako ustanoveným spôsobom,
       alebo
c) je inak upravený alebo je neupravený vôbec.
5) O platnosti hlasovania a o platnosti hlasovacích lístkov s konečnou platnosťou rozhoduje komisia pre miestne referendum.


Čl. 10
Sčítanie hlasov komisie pre miestne referendum
1) Po otvorení schránky na hlasovanie komisia vylúči prípady neplatného hlasovania (čl. 8 ods.4) a zistí:
       a)celkový počet platných hlasovacích lístkov,
       b)počet neplatných hlasovacích lístkov, ktoré vylúči z ďalšieho sčítania,
       c)počet platných hlasovacích lístkov,
       d)počet hlasov „áno“ a počet hlasov „nie“ ku každej jednotlivej otázke.
2) Pre postup pri sčítaní hlasov komisiou pre miestne referendum platia primerane  ustanovenia osobitného zákona6.
3) Komisia vyhotoví vo dvoch rovnopisoch zápisnicu o priebehu a výsledku hlasovania, ktorú podpíše predseda a podpredseda a ostatní členovia komisie. Dôvody prípadného odmietnutia podpisu sa poznamenajú v zápisnici. 
4) V zápisnici o priebehu a výsledku hlasovania musí byť uvedené:
       a)   čas začatia a ukončenia hlasovania, prípadne jeho prerušenia,
       b)   počet oprávnených občanov do zoznamu na hlasovanie zapísaných,
       c)   počet oprávnených občanov, ktorým sa vydali hlasovacie lístky,
       d)   počet odovzdaných hlasovacích lístkov,
       e)   počet odovzdaných platných a počet odovzdaných neplatných hlasovacích lístkov,
       f)   počet hlasov „áno“ počet hlasov „nie“ ku každej jednotlivej otázke.
5) Zápisnicu o výsledku hlasovania komisia pre miestne referendum doručí povereným poslancom obecného zastupiteľstva bez meškania. 
6) Komisia pre miestne referendum zapečatí hlasovacie lístky a zoznamy oprávnených občanov na hlasovanie a odovzdá ich spolu s ostatnými dokladmi o hlasovaní do úschovy obecného úradu.


Čl. 11
Vyhlásenie výsledkov miestneho referenda
1) Výsledky hlasovania obyvateľov obce  sú platné, ak sa na ňom zúčastnila aspoň polovica oprávnených voličov2 a ak bolo rozhodnutie prijaté nadpolovičnou väčšinou platných hlasov účastníkov hlasovania obyvateľov obce.
2) Obecné zastupiteľstvo vyhlási výsledky hlasovania obyvateľov obce do troch dní od doručenia zápisnice o výsledkoch hlasovania na úradnej tabuli Obce a webovej stránke Obce.
3) Vyhlásenie výsledkov miestneho referenda obsahuje:
a) deň konania referenda,
b) celkový počet oprávnených občanov, zapísaných v zozname na hlasovanie  v miestnom referende,
c) celkový počet oprávnených občanov, ktorí sa zúčastnili na hlasovaní,
d) celkový počet oprávnených občanov, ktorí na otázku alebo otázky odpovedali „áno“ 
               a celkový počet oprávnených občanov, ktorí na otázku alebo otázky odpovedali „nie“,
e) konštatovanie, ktorý návrh alebo návrhy boli v referende prijaté.

 
Tretia časť
Opatrenia na zabezpečenie miestneho referenda

Čl. 12
Obstaranie pomocných prostriedkov
1) Pomocné prostriedky, najmä miestnosť na hlasovanie a potreby na vykonanie hlasovania pre komisiu zabezpečí obecný úrad.
2) Výdavky spojené s miestnym referendom sa hradia z rozpočtu Obce.


Štvrtá časť
Spoločné a záverečné ustanovenia

Čl. 13
1) Pre oblasti neupravené týmto nariadením platia ustanovenia všeobecne záväzných právnych predpisov.
2) Zmeny a doplnky tohto nariadenia schvaľuje obecné zastupiteľstvo.
3) Návrh Všeobecne záväzného nariadenia Obce Hoste, ktorým sa ustanovujú podrobnosti o organizácii miestneho referenda bol vyvesený na vývesnej tabuli a uverejnený na internetovej stránke obce Hoste na pripomienkovanie občanov v termíne od 25.11.2021 do 09.12.2021.
4) Toto Všeobecne záväzné nariadenia Obce Hoste, ktorým sa ustanovujú podrobnosti o organizácii miestneho referenda bolo schválené uznesením OZ č. 04 /2021 zo dňa 10.12.2021.
5)  Toto Všeobecne záväzné nariadenie Obce Hoste, ktorým sa ustanovujú podrobnosti o organizácii miestneho referenda bolo vyvesené na úradnej tabuli dňa 13.12.2021
6) Všeobecne záväzné nariadenie nadobúda účinnosť dňom 01.01.2022.
 

V HOSTE,  dňa 10.12.2021
                                                                                           

   
               Ľuboš Karel

